**OM BEHANDLING AV PERSONOPPLYSNINGER**

Dersom utleier bruker elektronisk adgangskontroll til Eiendommen, og utleier i den forbindelse behandler personopplysninger om leietakers ansatte, fastsetter personopplysningsloven en del lovkrav som må reflekteres i avtalen mellom leietaker og utleier, herunder angivelse av formålet med databehandlingen og sikring av samtykke fra de enkeltpersoner det behandles opplysninger om. Som «behandling» av personopplysninger anses enhver bruk av opplysninger som kan knyttes til en enkeltperson, som f.eks. innsamling, registrering, sammenstilling, lagring og utlevering eller en kombinasjon av slike bruksmåter.

For opplysninger som utleier behandler for egne formål, vil utleier være å anse som såkalt *behandlingsansvarlig* etter loven, mens for opplysninger som kun behandles på vegne av leietaker, vil utleier være en såkalt *databehandler*.

Denne forskjellen kan illustreres med følgende eksempel: Når utleier for eksempel registrerer og behandler personopplysninger for å føre egen kontroll med at ikke uvedkommende får tilgang til utleiers eiendom (eget formål), er utleier å anse som behandlingsansvarlig, med direkte behandlingsansvar etter loven. Når utleier på den annen side registrerer og behandler opplysninger om nøkkelkort som er nødvendige for å gi den enkelte av leietakers personell riktig adgang til de lokaler leietaker leier, er utleier å anse som en databehandler på vegne av leietaker som behandlingsansvarlig. Avgjørende for skillet er hvilken av partene som bestemmer formålet med den aktuelle behandlingen og hvilke hjelpemidler som skal brukes til dette.

Siden utleier for deler av databehandlingen vil være å anse som databehandler, må avtalen også tilfredsstille personopplysningslovens krav til en såkalt *databehandleravtale*. Disse hensynene er sikret i den foreslåtte kontraktsteksten nedenfor. Dersom utleier overlater deler av databehandlingen som utleier er ansvarlig for til en ekstern leverandør (f.eks. et vaktselskap), må det på tilsvarende vis inngås en databehandleravtale med denne, dvs. en avtale mellom utleier og vaktselskapet.

Mer informasjon om regler for behandling av personopplysninger finnes på Datatilsynets nettsider under følgende link: *https://datatilsynet.no/Sikkerhet-internkontroll/*

**BILAG […] TIL STANDARD LEIEAVTALE FOR NÆRINGSLOKALER/-BYGG**

**AVTALE**

**OM**

**BEHANDLING AV PERSONOPPLYSNINGER**

**I FORBINDELSE MED BRUK AV ELEKTRONISKE NØKKELKORT**

# Bakgrunn

(1)[…] **(Utleier**) og […] **(Leietaker)** har [dato] inngått avtale om leie av lokaler i [adresse, gnr. og bnr.] **(Eiendommen)**

(2)Utleier benytter elektroniske nøkkelkort til Eiendommen *[og til Eksklusivt Areal].*

(3)Denne avtalen regulerer Utleiers og Leietakers rettigheter og plikter i forbindelse med Utleiers behandling av personopplysninger tilknyttet nøkkelkortene.

# Utleiers rett til å behandle personopplysninger

(1)For å sikre at ingen uvedkommende får adgang til Eiendommen og for driftsteknisk oppfølging/feilretting, kan Utleier registrere opplysninger om nummer for nøkkelkort, dato og tidspunkt for bruk av nøkkelkort, ved hvilke dører nøkkelkortet har vært benyttet, herunder antall forsøk på bruk av nøkkelkortet ved dører som nøkkelkortet ikke har tilgang til, samt i enkelte tilfeller korteiers (dvs. Leietakers personells) navn.

# Utleiers plikter

(1)Utleier skal behandle personopplysninger om Leietakers personell i henhold til de regler som følger av personopplysningsloven og personopplysningsforskriften, og for øvrig kun slik det fremgår av denne avtalen.

(2)Utleier skal varsle Leietaker hvis det blir nødvendig å innhente slik informasjon som beskrevet i punkt 2 ovenfor. Opplysningene skal slettes når oppbevaring ikke lenger er nødvendig ut fra formålet med oppbevaringen.

(3)Leietaker skal på forespørsel få informasjon om hvilke opplysninger som til enhver tid er registrert, og kan be om å få opplysningene oppdatert eller endret ved behov. Også de enkeltpersoner Utleier har registrert opplysninger om skal på forespørsel få informasjon om hvilke opplysninger som er registrert om vedkommende og kan be om å få opplysningene oppdatert eller endret ved behov.

(4)Utleier kan utlevere opplysningene til Utleiers eksterne underleverandører i den grad det er formålstjenlig i forbindelse med underleverandørens bistand til lagring av op­plysninger og driftsteknisk oppfølging/feilretting. Utleier kan videre utlevere opplysningene når tilgang til opplysningene er pålagt i eller i med­hold av lovgivningen eller i forbindelse med etterforskningen av lovovertredelser.

(5)Utleier skal gjennom planlagte og systematiske tiltak sørge for tilfredsstillende informasjonssikkerhet med hensyn til konfidensialitet, integritet og tilgjengelighet ved behandling av personopplysninger. Informasjonssystemet og sikkerhetstiltakene skal dokumenteres. Dokumentasjonen skal på forespørsel være tilgjengelig for Leietaker og leietakers revisor, samt for Datatilsynet og Personvernnemnda. Dersom Utleier lar en underleverandør forestå databehandlingen etter denne avtalen, skal Utleier sørge for at underleverandøren påtar seg tilsvarende forpliktelser.

# Leietakers plikter

(1)Leietaker skal sørge for at alle innehavere av Utleiers elektroniske nøkkelkort til Eiendommen *[og til Eksklusivt Areal]* har gitt skriftlig samtykke til slik behandling av vedkommendes personopplysninger som angitt i denne avtalen. Kopi av dokumentasjon hvor slikt samtykke fremgår skal utleveres til Utleier på forespørsel. Leietaker skal varsle Utleier uten ugrunnet opphold dersom Leietaker blir kjent med at slikt samtykke ikke lenger er gyldig eller er trukket tilbake av den enkelte registrerte.

\*\*\*\*\*

*[sted], [dato]*

For Utleier for Leietaker

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_
[…] […]